b'\n_START_ARTICLE_\nImmigratsioon\n_START_SECTION_\nStatistika\n_START_PARAGRAPH_\nAastal 2006 hindas Rahvusvaheline Migratsiooniorganisatsioon (IOM) immigrantide arvuks \xc3\xbcle maailma umbes 200 miljonit. Suurim immigrantide arv oli Euroopas, mis ulatus aastal 2005 lausa 70 miljonini. Teisel kohal oli P\xc3\xb5hja-Ameerika, kus elas 45 miljonit, ning kolmandal Aasia 25 miljoni immigrandiga. Suurim osa immigrante tuleb Aasiast._NEWLINE_Aastal 2005 teatas \xc3\x9chinenud Rahvaste Organisatsioon (\xc3\x9cRO), et immigrante oli \xc3\xbcle maailma kokku umbes 3 protsenti kogu maailma rahvastikust ehk peaaegu 191 miljonit.\n_START_SECTION_\nT\xc3\xb5mbe- ja t\xc3\xb5uketegurid\n_START_PARAGRAPH_\n\xc3\x9cheks v\xc3\xb5imaluseks, saamaks sisser\xc3\xa4ndest paremini aru, on eristada t\xc3\xb5mbe- ja t\xc3\xb5uketegureid. T\xc3\xb5ukefaktori annab inimesele tavaliselt koduriik. \xc3\x9cheks suurimaks m\xc3\xb5juks r\xc3\xa4ndel on majanduslikud p\xc3\xb5hjused. N\xc3\xa4iteks erinevad palgam\xc3\xa4\xc3\xa4rad. Kui kodumaal on need v\xc3\xa4ga madalad ning pere elab vaesuses, hakatakse otsima kohta, kus saaks rohkem palka ning pere \xc3\xa4ra toita. Seega kolitakse tihti v\xc3\xa4lismaale just t\xc3\xb6\xc3\xb6 otsinguil. Vaesed elanikud v\xc3\xb5ivad saavutada sihtriigis palju k\xc3\xb5rgema elatustaseme, kui neil oli oma kodumaal. Samuti on \xc3\xbchelt maalt teise j\xc3\xb5udmine l\xc3\xa4inud palju lihtsamaks ja kiiremaks. Seda v\xc3\xb5ib pidada oluliseks t\xc3\xb5mbeteguriks. Inimestel on v\xc3\xb5imalus \xc3\xbcsna kiiresti paremasse kohta kolida. Kui alternatiivkulud on madalad, on sisser\xc3\xa4nnet oluliselt rohkem. P\xc3\xb5genemine vaesusest on t\xc3\xb5uketegur ning vabad t\xc3\xb6\xc3\xb6kohad on t\xc3\xb5mbeteguriks. Looduskatastroofid v\xc3\xb5ivad p\xc3\xb5hjustada vaesusest tuleneva migratsioonivoolu, mis v\xc3\xb5ib sihtriigis p\xc3\xb5hjustada illegaalset sisser\xc3\xa4nnet._NEWLINE_Suureks t\xc3\xb5mbeteguriks on ka haridus, kuigi vahetus\xc3\xb5pilasi- ja \xc3\xbcli\xc3\xb5pilasi ei loeta immigrantideks. Samuti on uueks trendiks pensioniea veetmine m\xc3\xb5nes meelep\xc3\xa4rasema kliimaga riigis. Tihti t\xc3\xa4hendab see kolimist k\xc3\xb5rgema arengutasemega riigist madalamasse._NEWLINE_Mittemajanduslike t\xc3\xb5uketegurite alla kuuluvad n\xc3\xa4iteks tagakiusamine nii usulistel kui ka muudel p\xc3\xb5hjustel, r\xc3\xb5humine, genotsiid ning ohud tsiviilisikutele s\xc3\xb5ja ajal. Poliitiliseks motiiviks on tavaliselt p\xc3\xb5genemine diktatuuri k\xc3\xbctkest. Muidugi toimub immigratsioon ka pere v\xc3\xb5i partneri t\xc3\xb5ttu, n\xc3\xa4iteks perekonna taas\xc3\xbchinemise v\xc3\xb5i rahvusvahelise abielu t\xc3\xb5ttu.\n_START_SECTION_\nProbleemid sisser\xc3\xa4ndel\n_START_PARAGRAPH_\nV\xc3\xa4lismaale kolimine ei ole aga alati nii lihtne. Probleemiks ei ole ainult seadused, vaid ka sotsiaalsed ja igap\xc3\xa4evased probleemid. Kodumaalt lahkudes j\xc3\xa4etakse maha ka k\xc3\xb5ik tuttav: pere, s\xc3\xb5brad, kultuur ning tugiv\xc3\xb5rgustik. Samuti j\xc3\xa4\xc3\xa4b maha suur osa inimese varast ning tuleb kanda kolimiskulud. Uues kohas v\xc3\xb5ib tekkida probleeme t\xc3\xb6\xc3\xb6 leidmise, uute seaduste, kultuurinormide v\xc3\xb5i keelega. V\xc3\xb5imalik on ka rassism ning t\xc3\xb5rjuv k\xc3\xa4itumine sisser\xc3\xa4nnanute vastu. Need probleemid v\xc3\xb5ivad piirata massilist immigratsiooni._NEWLINE_Et immigratsioon v\xc3\xb5ib riikidele tekitada sotsiaalseid, julgeoleku- ja muid probleeme, reguleerivad paljud riigid immigratsiooni.\n_START_SECTION_\nPiirkondlikud tegurid sisser\xc3\xa4ndel\n_START_PARAGRAPH_\nEuroopa Liidus on p\xc3\xb5him\xc3\xb5tteks, et liikmesriikide vahel on liikumine vaba ning seega ka lubatud t\xc3\xb6\xc3\xb6tada teises riigis._NEWLINE_Inimestele, kes ei ole Euroopa Liidust, on sisser\xc3\xa4nne aga tunduvalt keerukam. Sageli juhtub see, et p\xc3\xa4rast uute liikmesriikide lisandumist EL-iga, v\xc3\xb5tavad varasemad liikmed kasutusele meetmed, mis takistavad sisser\xc3\xa4ndajaid nende t\xc3\xb6\xc3\xb6turule sisenemast._NEWLINE_N\xc3\xa4iteks Hispaaniasse toimub suur illegaalne immigrantide sissevool Aafrikast. Seda just seet\xc3\xb5ttu, et Hispaania asub Aafrika mandrile k\xc3\xb5ige l\xc3\xa4hemal ning seega on k\xc3\xb5ige lihtsam ja kiirem sinna r\xc3\xa4nnata. Euroopa Liit v\xc3\xa4idab, et selles immigrantide sissevoolus on s\xc3\xbc\xc3\xbcdi amnestia andmine sadadele tuhandetele dokumentideta v\xc3\xa4lismaalasele._NEWLINE_Ka Suurbritannia, Prantsusmaa ja Saksamaa on n\xc3\xa4inud suurt sisser\xc3\xa4nnet Teise maailmas\xc3\xb5ja l\xc3\xb5pust alates. Alguses toodi linnade taastamiseks v\xc3\xb5\xc3\xb5rt\xc3\xb6\xc3\xb6j\xc3\xb5udu sisse, kuid paljud j\xc3\xa4idki sinna elama._NEWLINE_M\xc3\xb5ned riigid, nagu Jaapan, on kasumlikkuse suurendamiseks kasutanud tehnoloogia arendamist. N\xc3\xa4iteks toimub suur automatiseerimine ning ei vajata enam palju t\xc3\xb6\xc3\xb6j\xc3\xb5udu. Ka seadused on \xc3\xbcmber kujundatud nii, et sisser\xc3\xa4nne oleks v\xc3\xb5imalikult raske ning riiki j\xc3\xa4\xc3\xa4mine p\xc3\xb5him\xc3\xb5tteliselt v\xc3\xb5imatu._NEWLINE_Tahetakse s\xc3\xa4ilitada \xc3\xbcks rahvus, tsivilisatsioon, keel, kultuur ning rass.\n_START_SECTION_\nEetika\n_START_PARAGRAPH_\nSisser\xc3\xa4nnanute kohtlemine vastuv\xc3\xb5tva riigi valitsuse, t\xc3\xb6\xc3\xb6andjate ning elanike poolt on olnud pidevalt aruteluteemaks ning p\xc3\xa4lvinud hulgaliselt kriitikat, sest palju on esinenud v\xc3\xa4\xc3\xa4rkohtlemist ning sisser\xc3\xa4nnanute \xc3\xb5iguste rikkumist. \xc3\x9cRO Rahvusvaheline konventsioon k\xc3\xb5ikide v\xc3\xb5\xc3\xb5rt\xc3\xb6\xc3\xb6liste ja nende pereliikmete \xc3\xb5iguste kaitse kohta on ratifitseeritud 2013. aasta seisuga 47 riigi poolt. Enamik selle konventsiooni vastu v\xc3\xb5tnud riigid on immigrantide koduriigid. Sellega tagab riik oma kodanike kaitse v\xc3\xa4lisriigis. Samas ei ole paljud t\xc3\xa4htsad sihtriigid nii L\xc3\xa4\xc3\xa4ne-Euroopas kui ka P\xc3\xb5hja-Ameerikas konventsiooni vastu v\xc3\xb5tnud, samuti ei ole seda teinud Austraalia ning India. Inim\xc3\xb5iguste \xc3\xbclddeklaratsioon ja Kodaniku- ja poliitiliste \xc3\xb5iguste rahvusvaheline paktis on s\xc3\xa4testatud, et igal inimesel on liikumisvabadus, kuid riikidevaheline liikumisvabadus on tegelikult oluliselt piiratud._NEWLINE_Seal, kus sisser\xc3\xa4nne on lubatud, on see tavaliselt valikuline. Perekonna taas\xc3\xbchinemine moodustab ligikaudu kaks kolmandikku lubatud sisser\xc3\xa4ndest Ameerika \xc3\x9chendriikides igal aastal._NEWLINE_Eelistatakse siiski k\xc3\xb5rgelt haritud, oskustega ja j\xc3\xb5ukaid inimesi. Seega ei saa suur hulk v\xc3\xa4hem arenenud riikide elanikke legaalselt sisse r\xc3\xa4nnata. Seda ebav\xc3\xb5rdsust on kritiseeritud kui vastuolu demokraatlike riikide pakutava v\xc3\xb5rdsete v\xc3\xb5imalustega k\xc3\xb5igile. Legaalse sisser\xc3\xa4nde piiramine rajab tee illegaalsele immigratsioonile._NEWLINE_Immigratsioonipoliitika, mis annab valikuliselt liikumisvabaduse vaid kindlale sihtr\xc3\xbchmale, v\xc3\xb5ib luua vastuv\xc3\xb5tvas riigis majanduskasvu. Samas toimub ajude v\xc3\xa4ljavool vaestest v\xc3\xa4hem arenenud riikidest. Nii j\xc3\xb5utakse olukorda, kus on tekitatud veel suurem ebav\xc3\xb5rdsus kui see, mis juba algselt oli migratsiooni p\xc3\xb5hjustajaks. \xc3\x9cheks heaks n\xc3\xa4iteks kvalifitseeritud t\xc3\xb6\xc3\xb6j\xc3\xb5u immigratsiooni kohta on tervishoiut\xc3\xb6\xc3\xb6tajate v\xc3\xa4rbamine madalama arengutasemega riikidest k\xc3\xb5rgema tasemega riikidesse.'